Marianne Jelved (RV), 2008-05-08:
Jeg synes, det er meget interessant at følge debatten i dag, især fordi jeg stadig erindrer valgkampen fra det seneste folketingsvalg, hvor der jo pludselig blev meget grøde blandt kandidater, der repræsenterede både Venstre og Det Konservative Folkeparti.
Derfor var det også interessant for forslagsstillerne til B 28 at afprøve sanddruheden eller alvoren i alle de meget smukke tilkendegivelser, der blev givet under valgkampen.
Jeg tror, at en række af de folketingsmedlemmer, som er valgt i den nordjyske region, erindrer de tilkendegivelser, der blev givet fra en række folketingskandidater fra Venstre og fra Konservative, og som gjorde, at vi fik en fornemmelse af, at der nu begyndte en bedre tid for vores uddannelsesinstitutioner, hvis vi kunne skaffe det flertal, som var der under valgkampen.
Men så lykkelig skulle verden altså ikke være.
Det er jo dybt ironisk, det er virkelig rigtig dybt ironisk, at Danmark har en statsminister, som meget beredvilligt sætter sig i spidsen for Globaliseringsrådet og for alle mulige gode, alvorlige initiativer, der skal forberede Danmark og danskerne på at klare sig godt i en global vidensverden.
Vi skal kunne klare konkurrencen i vidensamfundet, som kræver helt andre arbejdsformer og uddannelser, end industrisamfundet gjorde.
Og det er jo dybt ironisk, at den samme statsminister er statsminister i en regering, som afspejler den mest gammeldags opfattelse af, hvad uddannelse og prøveformer og eksamensformer er i et vidensamfund.
Det er dybt ironisk, at vi skal have e-mails så sent som i dag fra formanden for censorkorpset på ingeniøruddannelserne, der argumenterer for og henviser især Venstres folketingsgruppe til at tænkte sig lidt om eller i hvert fald at komme ud og se, hvordan virkeligheden er i dagens erhvervsliv.
Det er også utroværdigt, at universiteterne får eksterne bestyrelser, fordi aftagerne skal have større indflydelse på den produktion, som universiteterne leverer i deres uddannelse af unge mennesker til forskellige virksomhedsområder.
I denne regering vil man så ikke overlade ansvaret for, hvordan aftagerne opfatter behovet for prøveformer og eksamensformer.
Det er sådan, at vidensamfundet er karakteriseret ved, at man på rigtig mange arbejdsområder, og der bliver flere og flere af dem, samarbejder om projekter, fordi man har brug for forskellige slags fagligheder for at kunne løse en række store opgaver.
Vi har vedtaget en gymnasiereform, som skal prøve at gøre de studerende, de kommende universitets- og videregående uddannelses-studerende, egnede til at studere, fordi studerende skifter karakter, fordi verden skifter karakter, fordi behovet for de studerende og de uddannelser, vi leverer, skifter karakter.
Der er i langt højere grad brug for, at eksperter samarbejder om en række vigtige opgaver i erhvervslivet.
Det er således, at prøver og eksamener skal afspejle den daglige undervisning og studierne, ellers bliver det, der foregår på studierne, jo heller ikke taget alvorligt.
Evalueringer har vist, at prøverne betyder rigtig meget for, hvordan man prioriterer arbejdsindsatsen på studierne, i uddannelserne, og det gør de lige fra folkeskolen og opefter.
I ingeniørcensorkorpset har man bl.a. leveret høringssvar til bekendtgørelser fra Videnskabsministeriet, og der godtgør censorkorpset, at man - og det var, inden gruppeeksamen blev afskaffet - har eksempler på, at der er differentierede eksamenskarakterer på op til 6 karakterpoint inden for 13-skalaen.
Og der er også eksempler på, at nogle af de studerende, der deltager i gruppeeksamination, dumper til en gruppeprøve.
Derfor synes jeg, at debatten har været præget af rigtig mange forudfattede meninger eller med omhu udvalgte eksempler, der skal argumentere for Venstres og Konservatives opfattelse af, at gruppeeksamen er noget dårligt og kun kan misbruges.
Det er en hån imod et meget dygtigt censorkorps i vores uddannelsessystemer, at man udtaler sig på den måde - mod bedre vidende i virkeligheden.
Så derfor skal der fra Det Radikale Venstre lyde en appel til, at de folketingsmedlemmer fra Venstre og Konservative, som under folketingsvalget tilkendegav, at de gik ind for gruppeprøvernes genindførelse, gruppeeksamensmulighederne, står ved det, de sagde under valgkampen, og det, de blev valgt på - det er jo også en slags eksamen, om ikke en gruppeeksamen, så i hvert fald en eksamen.